Polisie vang 8 met R60 miljoen se dwelmsSes mans van Nigerië en twee Suid-Afrikaanse vroue is in hegtenis geneem nadat dwelms met ŉ straatwaarde van sowat R60 miljoen in hul besit gevind is. Luitenant-kolonel Lungelo Dlamini, ŉ polisiewoordvoerder, het Donderdag gesê die polisie het Woensdagaand in Pretoria by verskeie persele op Cat en kokaïene beslag gelê. “Die polisie is na verskeie persele in Centurion en Sunnyside geneem deur ŉ verdagte wat vroeër die dag in hegtenis geneem is,” het Dlamini gesê. “Sewe mense is gevolglik in hegtenis geneem na dwelms in hul besit gevind is. Die polisie het ook op twee skootrekenaars beslag gelê wat vermoedelik vir 419-slenters gebruik is.” Die verdagtes gaan na verwagting Vrydag in die Pretoria-landdroshof verskyn.